钦定古今图书集成/理学汇编/文学典/第088卷 > 陈颢
## 钦定古今图书集成/理学汇编/文学典/第088卷 > 陈颢

按《元史》本传：“颢字仲明，其先居卢龙，有名山者。仕金
为谋克监军。太祖得之，以为平阳等路军民都元帅。
子孙徙清州，遂为清州人。颢幼颖悟，日记诵千百言。
稍长游京师，登翰林承旨王磐安藏之门。磐熟金典
章，安藏通诸国语，颢兼习之。安藏乃荐颢入宿卫，寻
为仁宗潜邸说书。于是仁宗奉母后出居怀庆，颢从”
行日，开陈以古圣贤居艰贞之道。会成宗崩，仁宗入
定内难，以迎武宗，颢皆预谋。及仁宗即位，以推戴旧
勋，特拜集贤大学士、荣禄大夫，仍宿卫禁中，政事无
不与闻。科举之行，颢赞助之力尤多。颢时伺帝燕闲，
辄取《圣经》所载大经大法有切治体者陈之，每见嘉
纳。帝尝坐便殿，群臣入奏事，望见颢，喜曰：“陈仲明在
列，所奏必善事矣。”颢以父年老，力请归养清州。帝特
命颢长子孝伯为知州以就养，颢固辞，乃以孝伯为
州判官。帝欲用颢为中书平章政事，颢扣首谢曰：“臣
无汗马之功，又乏经济之略，一旦寘之政涂，徒速臣
咎。臣愿得朝夕左右，献替可否，庶少裨万一，亦以全
臣愚忠。”帝乃允。仁宗崩，辞禄家居者十年。文宗即位，
复起为集贤大学士。上疏劝帝大兴文治，增国子学
弟子员，蠲儒之徭役。文宗皆嘉纳焉。颢先后居集贤
署，荐士牍累数百，有讦之者。颢曰：“吾宁以谬举受罚，
蔽贤诚所不忍。”顺帝元统初，颢扈跸行幸上都，至龙
虎台，帝命造膝前而握其手曰：“卿累朝老臣，更事多
矣。凡议政事宜极言无隐。”颢顿首谢不敏。颢每集议，
其言无不剀切。后至元四年致政，命食全俸于家。明
年卒，年七十六。至正十四年，赠摅诚秉义佐理功臣、
光禄大夫、河南江北等处行中书省平章政事、柱国，
追封蓟国公，谥文忠。颢出入禁闼数十年，乐谈人善，
而恶闻人过，大夫士因其荐拔，以至显列，有终身莫
知所自者。是以结知人主，上下无有怨尤。欧阳元为
国子祭酒，与颢同考试国子伴读，每出一卷，颢必拾
而观之，苟得其片言善，即以寘选列，为之色喜。元叹
曰：“陈公之心，盖笃于仁而逾于厚者，真可使鄙夫宽，
薄夫敦矣。”次子敬伯，至正中，仕为中书参知政事，历
左丞、右丞。二十七年，拜中书平章政事。